জাপানের নৌবাহিনীর ২ হেলিকপ্টার বিধ্বস্ত, নিহত ১ নিখোঁজ ৭
জাপানের নৌবাহিনীর দু’টি হেলিকপ্টার প্রশিক্ষণ অনুশীলন চলাকালে সাগরে বিধ্বস্ত হয়েছে, এ ঘটনায় অন্তত একজন ক্রু সদস্য নিহত হয়েছে ও আরও সাতজন নিখোঁজ রয়েছে।রোববার এক সংবাদ সম্মেলনে দেশটির প্রতিরক্ষামন্ত্রী মিনোরু কিহারা এসব তথ্য জানান।শনিবার রাতে জাপানের মধ্যাঞ্চলের দক্ষিণ উপকূলের প্রত্যন্ত ইজু দ্বীপপুঞ্জের তোরিশিমার কাছে সাবমেরিনবিরোধী অনুশীলন পরিচালনার সময় দু’টি এসএইচ-৬০ হেলিকপ্টার বিধ্বস্ত হয়।  মন্ত্রী কিহারা জানান, কী কারণে হেলিকপ্টার দু’টি বিধ্বস্ত হয়েছে তা বের করতে তদন্ত শুরু করা হয়েছে। হেলিকপ্টার দু’টির ফ্লাইট রেকর্ডারগুলো খুব কাছাকাছি জায়গা থেকে উদ্ধার করা হয়েছে আর তাতে ধারণা করা হচ্ছে, হেলিকপ্টারগুলোর মধ্যে সংঘর্ষ হয়েছিল।
রয়টার্স জানিয়েছে, দুই হেলিকপ্টারে মোট আটজন ক্রু সদস্য ছিলেন। তাদের মধ্যে একজনের লাশ উদ্ধার করা হয়েছে। বাকি সাতজনের খোঁজে সাগরে তল্লাশি চালাচ্ছে জাপানের মেরিটাইম সেল্ফ-ডিফেন্স ফোর্স (এমএসডিএফ) ও কোস্টগার্ড।এ ঘটনায় তৃতীয় কোনো দেশ জড়িত আছে, এমনটি তিনি বিশ্বাস করেন না বলে ইঙ্গিত দিয়েছেন এমএসডিএফের প্রধান ইয়োশতাকা সাকাই।জাপানে নিযুক্ত মার্কিন রাষ্ট্রদূত রাম এমানুয়েল সামাজিক মাধ্যম এক্স এ এক পোস্টে তল্লাশি ও উদ্ধার অভিযানে তার দেশের সহায়তার প্রস্তাব দিয়েছেন।

জাপানের প্রত্যন্ত ইজু দ্বীপপুঞ্জের তোরিশিমার কাছে সাবমেরিনবিরোধী অনুশীলন পরিচালনার সময় দু’টি এসএইচ-৬০ হেলিকপ্টার বিধ্বস্ত হয়।